ORDE do 16 de decembro de 2004 pola que se convocan para o exercicio orzamentario de 2005 as axudas para os investimentos en transformación e comercialización de produtos agrarios do período 2000-2006.
CONSELLERÍA DE POLÍTICA AGROALIMENTARIA E DESENVOLVEMENTO RURAL — III. OUTRAS DISPOSICIÓNS — 22/12/2004

Dentro do programa operativo integrado 2000-2006, incluíronse as actuacións relativas á mellora da transformación e comercialización dos produtos agrarios, baseadas nos Regulamentos (CE) 1257/1999, e (CE) 1750/1999. Na súa virtude, dentro do ámbito estatal, o Real decreto 117/2001, do 9 de febreiro, estableceu o marco normativo necesario para a xestión dos fondos que se achegaban para cofinanciar esta liña de actuacións.
En consecuencia, esta consellería ditou, con data do 4 de xuño de 2001, a orde pola que se establecían as condicións de concesión deste tipo de axudas para o período 2000-2006, e se convocaban as correspondentes ao ano 2001, baseándose as súas condicións e elaboracións na antedita normativa comunitaria e estatal.
Ante a proximidade do inicio do exercicio orzamentario 2005, procede realizar a convocatoria correspondente a este ano. Nese sentido na Orde do 11 de febreiro de 1998 regúlase a tramitación anticipada de expedientes de pagamento, modificada pola Orde do 27 de novembro de 2000 e pola Orde do 25 de outubro de 2001.
En consecuencia, e de acordo co disposto no artigo 30.1º.3 do Estatuto de Autonomía de Galicia, e en uso das competencias que me confire a Lei 1/1983, do 22 de febreiro, reguladora da Xunta e do seu presidente, modificada pola Lei 11/1988, do 20 de outubro pola Lei 12/1989, do 4 de outubro, e pola Lei 7/2002, do 27 de decembro
DISPOÑO:
Artigo 1º.-Obxecto.
O obxecto desta orde é convocar as axudas correspondentes ao exercicio orzamentario do ano 2005 establecidas na Orde do 4 de xuño de 2001 (DOG nº 113, do 12 de xuño) pola que se establecen as condicións de concesión de axudas para os investimentos en transformación e comercialización de produtos agrarios durante o período 2000-2006, modificada pola Orde do 20 de novembro de 2001, Orde do 12 de febreiro de 2003 e Orde do 29 de abril de 2004.
Artigo 2º.-Condicións e finalidade.
1. Para poder acceder a estas axudas para os investimentos en transformación e comercialización, deberanse cumprir os requisitos establecidos na Orde do 4 de xuño de 2001 (DOG nº 113, do 12 de xuño) pola que se establecen as condicións de concesión de axudas para os investimentos en transformación e comercialización de produtos agrarios durante o período 2000-2006, modificada pola Orde do 20 de novembro de 2001, Orde do 12 de febreiro de 2003 e Orde do 29 de abril de 2004.
2. Estas axudas, teñen por finalidade contribuír aos investimentos en activos fixos materiais para a creación, ampliación e modernización das instalacións situadas en Galicia destinadas á transformación e comercialización de produtos agrarios.
Artigo 3º.-Solicitudes.
1. As solicitudes, documentación, procedemento de xestión, e xustificación das axudas serán os establecidos con carácter xeral na Orde do 4 de xuño de 2001, pola que se establecen as condicións de concesión de axudas para os investimentos en transformación e comercialización de produtos agrarios durante o período 2000-2006, modificada pola Orde do 20 de novembro de 2001, Orde do 12 de febreiro de 2003 e Orde do 29 de abril de 2004.
Para poder acollerse a esta convocatoria, as solicitudes de axuda deberán ser presentadas antes do 1 de abril de 2005.
2. Para a selección dos proxectos que se aprobarán nesta convocatoria utilizaranse os criterios seguintes: viabilidade financeira, beneficio aos produtores de base galegos, aproveitamento e grao de transformación das materias primas agrarias galegas, calidade dos produtos obtidos e/ou comercializados, criterios de ordenación sectorial, protección ambiental, localización, e importancia socioeconómica.
Para eses efectos establécense tres grupos de proxectos, definidos tendo en conta os criterios sinalados e valorados tal como se sinala a continuación:
-Grupo -I-: inclúe os proxectos que se seleccionarán en primeiro lugar, e corresponden aos seguintes tipos:
* Proxectos de empresas que procesen materias primas agrarias galegas (criterio de beneficio aos produtores de base galegos) que teñan por obxecto principal o tratamento de verteduras e residuos agroindustriais e en xeral a protección do ambiente (criterio de protección ambiental). Estes proxectos non poden proceder do fraccionamento de proxectos de maior dimensión.
* Proxectos de entidades galegas de base asociativa agraria e empresas participadas (criterio de beneficio aos produtores de base galegos).
* Proxectos en concellos de zonas de montaña con densidade poboacional inferior a 20 hab./km (criterio de localización).
* Proxectos que con carácter excepcional teñan interese estratéxico agrario para Galicia, establecido por resolución motivada da consellería (criterio de importancia socioeconómica).
-Grupo -II-: inclúe os proxectos considerados en segundo lugar, e corresponden a outros proxectos de industrias de procesamento de materias primas agrarias galegas, así como os proxectos de industrias de alimentación animal (criterio de beneficio aos produtores de base galegos). Non se incluirán, porén, neste grupo (criterios de ordenación sectorial) os proxectos de: recollida, refrixeración e/ou termizado de leite de industrias non transformadoras, incremento da capacidade de elaboración/envasado de leite UHT ou esterilizada, adegas de viño de mesa con denominación de orixe e novas adegas con denominación de orixe en zonas con exceso de capacidade instalada, e instalacións dedicadas maioritariamente ao despezamento e/ou comercialización de carne e non relacionadas accionarialmente con matadoiros ou outras industrias cárnicas.
No caso de industrias que adquiran materias primas agrarias a terceiros, terán prioridade aquelas que teñan contratos cunha duración mínima de 1 ano con produtores galegos (criterio de beneficio dos produtores de base galegos).
-Grupo -III-: corresponde aos proxectos considerados en último lugar, e inclúe o resto dos casos non recollidos nos grupos anteriores, establecéndose o ordenamento polo maior grao de transformación dos produtos elaborados en cada tipo de actividade (criterio de aproveitamento e grao de transformación das materias primas agrarias galegas).
Independentemente desta clasificación en grupos, os proxectos para a creación de novas industrias cun investimento superior a un millón de euros promovidos por entidades con fondos propios inferiores ao 10% do investimento (criterio de viabilidade
financeira), así como os proxectos de empresas que incumpran as normas de calidade de produtos (criterio de calidade dos produtos) e os proxectos de novas instalacións de industrias de alimentación animal e matadoiros de gando de dimensión pouco competitiva (criterio de ordenación sectorial) serán considerados en último lugar.
3. Para establecer a porcentaxe de axuda que se concederá en cada caso, consideraranse os mesmos criterios de priorización sinalados no punto anterior, de forma que a porcentaxe de axuda concedida aos proxectos de cada grupo non será inferior á do grupo seguinte.
4. Para acreditar estar ao día nas obrigas tributarias (Ministerio de Economía e Facenda), o solicitante poderá optar por acudir individualmente á Axencia Estatal da Administración Tributaria (AEAT) para solicitar a expedición do certificado xustificativo correspondente, ou ben autorizar á Xunta de Galicia para que o solicite por vía informática. Neste último caso deberá cubrir a autorización que figura como anexo B na Orde do 30 de abril de 2002 (DOG nº 90, do 10 de maio), e entregala co resto da documentación no momento de facer a solicitude de axuda.
Non obstante, quedan exentos de achegar os xustificantes de cumprimento das obrigas a que se refire o artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, as axudas especificadas na alínea f) do punto 1 do artigo 41 do proxecto de Lei de orzamentos xerais da Comunidade Autónoma de Galicia para o ano 2005, condicionado á súa aprobación definitiva.
Artigo 4º.-Garantías.
O beneficiario de axudas que solicite pagamentos parciais deberá presentar garantía constituída por seguro de caución prestado por entidade aseguradora ou mediante aval solidario da entidade de crédito ou sociedade de garantía recíproca, e deberá acadar como mínimo ata os dous meses seguintes ao remate do prazo de xustificación previsto na resolución de concesión.
A garantía deberá cubrir o importe dos anticipos ou pagamentos fraccionados xunto cos xuros destes calculados ao tipo de xuro legal do diñeiro vixente no momento da concesión e polo prazo que medie entre a data da solicitude e como mínimo aquela en que se cumpran dous meses da do remate do prazo de xustificación previsto na resolución de concesión.
Artigo 5º.-Financiamento.
Para a concesión das axudas, que poderán ter carácter plurianual, destinaranse as aplicacións 09.04.712B.770.0 dotada de 12.000.000 de euros para a anualidade 2005, e 9.000.000 de euros para a anualidade 2006 e a aplicación 09.04.615A.770.0 dotada de 1.000.000 de euros para a anualidade 2005. Estes importes poderanse incrementar con
remanentes e outros fondos adicionais de acordo coas dispoñibilidades de crédito. En todo caso as concesións limitaranse ás dispoñibilidades orzamentarias.
De conformidade co establecido na orde da Consellería de Economía e Facenda do 11 de febreiro de 1998, modificada polas ordes do 27 de novembro do 2000 e do 25 de outubro de 2001, posibilítase a tramitación anticipada de expedientes de gasto, sempre e cando exista crédito adecuado e suficiente no proxecto de Lei de orzamentos do exercicio do ano 2005 aprobados polo Consello da Xunta de Galicia, neste momento en trámite parlamentario, quedando sometida a concesión das devanditas axudas á condición suspensiva de existencia de crédito adecuado e suficiente no momento da súa resolución.
Disposicións derradeiras
Primeira.-Facúltase o director xeral de Industrias e Promoción Agroalimentaria para ditar as instrucións precisas para o desenvolvemento e execución desta orde.
Segunda.-A presente orde entrará en vigor o día seguinte ao da súa publicación no Diario Oficial de Galicia.
Santiago de Compostela, 16 de decembro de 2004.
Jose Antonio Santiso Miramontes
Conselleiro de Política Agroalimentaria
e Desenvolvemento Rural